**PAKALPOJUMA līgums**

**Lietus ūdens sistēmas izpēte un priekšlikumi integrētas lietus ūdens pārvaldības ieviešanai Jelgavā**

Jelgavā 2017.gada 3.augustā

**Jelgavas pilsētas dome,** reģistrācijas Nr. 90000042516, juridiskā adrese: Lielā iela 11, Jelgava, LV-3001 (turpmāk – Pasūtītājs), Jelgavas pilsētas pašvaldības izpilddirektores p.i. Ineses Meijas personā, kura rīkojas saskaņā ar 2014.gada 7.janvāra Jelgavas pilsētas domes priekšsēdētāja rīkojumu Nr.1 “Par amata pienākumu pildīšanu”, no vienas puses, un

**Sabiedrība ar ierobežotu atbildību “Grupa93”***,* reģistrācijas Nr. 50103129191,juridiskā adrese: K. Barona iela 3-4, Rīga, LV-1050 (turpmāk – Izpildītājs), Neila Balgaļa personā, kurš rīkojas uz uzņēmuma statūtu pamata no otras puses, katra atsevišķi un abas kopā turpmāk - Puses,

saskaņā ar Iepirkuma “Lietus ūdens sistēmas izpēte un priekšlikumi integrētas lietus ūdens pārvaldības ieviešanai Jelgavā”, identifikācijas Nr.JPD2017/80/MI (turpmāk – Iepirkums) rezultātiem, īstenojot Centrālās Baltijas jūras reģiona programmas 2014.-2020. gadam līdzfinansēto projektu “Integrēta lietusūdens pārvaldība (iWater)” (CB187), noslēdz šādu līgumu (turpmāk – Līgums):

1. **LĪGUMA PRIEKŠMETS, IZPILDES TERMIŅŠ**
	1. Izpildītājs saskaņā ar Tehnisko specifikāciju (Līguma 1.pielikums), Izpildītāja iesniegto piedāvājumu Iepirkumam (Līguma 2.pielikums), Līgumu un Latvijas Republikas normatīvajiem aktiem veic lietus ūdens sistēmas izpēti un priekšlikumu izstrādi integrētas lietus ūdens pārvaldības ieviešanai Jelgavā (turpmāk – Pakalpojums).
	2. Izpildītājs apņemas izpildīt Pakalpojumu ne vēlāk kā **līdz 2018.gada 5.februārim** (6 mēneši no Līguma noslēgšanas dienas), ievērojot šādus Pakalpojuma izpildes termiņus:
		1. kartes vizuālais izskats jāiesniedz Pasūtītājam ne vēlāk kā **līdz** **2017.gada 3.oktobrim** (2 (divu) mēnešu laikā no Līguma noslēgšanas dienas);
		2. starpziņojums (vizuālās apsekošanas akts) jāiesniedz Pasūtītājam ne vēlāk kā **līdz** **2017.gada 3.novembrim** (3 (trīs) mēnešu laikā no Līguma noslēgšanas dienas);
		3. prezentācija par izstrādāto lietus ūdens apsaimniekošanas plāna dokumentāciju jāsniedz Pasūtītājam ne vēlāk kā **līdz 2018.gada 3.janvārim** (5 (piecu) mēnešu laikā no Līguma noslēgšanas dienas);
		4. gala ziņojums – lietus ūdens apsaimniekošanas plāna aprakstošā daļa un Garozas ielas teritorijas LKT karte jāiesniedz Pasūtītājam ne vēlāk kā **līdz 2018.gada 5.februārim** (6 (sešu) mēnešu laikā no Līguma noslēgšanas dienas).
2. **LĪGUMCENA UN NORĒĶINU KĀRTĪBA**
	1. Par pakalpojuma veikšanu Pasūtītājs samaksā Izpildītājam 17 930,00 *euro* (septiņpadsmit tūkstoši deviņi simti trīsdesmit *euro* un 0 *centi*) un pievienotās vērtības nodokli 21% (divdesmit viens procents) 3 765,30 *euro* (trīs tūkstoši septiņi simti sešdesmit pieci *euro* un 30 *centi*), kas kopā ir 21 695,30 *euro* (divdesmit viens tūkstotis seši simti deviņdesmit pieci *euro* un 30 *centi*) (turpmāk – Līgumcena).
	2. Pasūtītājs, pamatojoties uz Izpildītāja iesniegto rēķinu un pakalpojuma pieņemšanas - nodošanas aktu, veic samaksu pārskaitot naudu Izpildītāja norādītajā bankas kontā 10 (desmit) darba dienu laikā, skaitot no rēķina saņemšanas dienas.
	3. Samaksu par Pakalpojumu Pasūtītājs veic šādā kārtībā:
		1. maksājumu 30% (trīsdesmit procenti) apmērā no Līgumcenas pēc Līguma 1.2.2.punktā minētā starpziņojuma saskaņošanas no Pasūtītāja puses un Pakalpojuma pieņemšanas – nodošanas akta parakstīšanas;
		2. atlikušo maksājumu 70% (septiņdesmit procenti) apmērā no Līgumcenas pēc visu nodevumu iesniegšanas Pasūtītājam, saskaņā ar Līguma 1.pielikumu, un Pakalpojuma pieņemšanas – nodošanas akta parakstīšanas.
	4. Rēķinos jānorāda šādi maksātāja rekvizīti:

|  |  |
| --- | --- |
| **Maksātājs** | **Jelgavas pilsētas dome** |
| Reģistrācijas Nr. | 90000042516 |
| Adrese | Lielā iela 11, Jelgava, LV-3001 |
| Bankas nosaukums | Valsts kase |
| Bankas kods | TRELLV22 |
| Bankas konta Nr. | LV50TREL9802006038000 |

* 1. Par samaksas brīdi uzskatāms bankas atzīmes datums Pasūtītāja maksājuma uzdevumā.
1. **PAKALPOJUMA IZPILDE UN PIEŅEMŠANA**
	1. Pasūtītājs reizi divos mēnešos, bet nepieciešamības gadījumā biežāk, organizē sanāksmes, lai pārrunātu Pakalpojuma izpildi, kurās piedalās Pasūtītāja un Izpildītāja pārstāvji.
	2. Izpildītājs nodod un Pasūtītājs pieņem kvalitatīvi izpildītu Pakalpojumu ar pieņemšanas – nodošanas aktu. Pirms pieņemšanas – nodošanas akta parakstīšanas no Pasūtītāja puses, Pasūtītājs pārliecinās par Pakalpojuma atbilstību Līguma 1.pielikuma prasībām. Ja Pasūtītāja pārstāvji lemj par Pakalpojuma atbilstību, Pasūtītājs paraksta pieņemšanas – nodošanas aktu un Pakalpojums uzskatāms par izpildītu.
	3. Gadījumā, ja Izpildītājs neveic un/vai aizkavē Līgumā noteikto pienākumu izpildi, un/vai Pakalpojuma izpilde veikta nepilnīgi un/vai nekvalitatīvi, Pasūtītājam ir tiesības neparakstīt Izpildītāja iesniegto pieņemšanas – nodošanas aktu. Šādā gadījumā Pasūtītājs sastāda defektu aktu, kurā norāda konstatētos trūkumus un to novēršanas termiņus un šo aktu iesniedz Izpildītājam. Pieņemšanas – nodošanas akts tiek parakstīts pēc trūkumu novēršanas. Izpildītājs trūkumus novērš par saviem līdzekļiem.
2. **PUŠU SAISTĪBAS, TIESĪBAS UN ATBILDĪBA**
	1. Izpildītājs apņemas:
		1. veikt Pakalpojuma izpildi Līgumā noteiktajā termiņā, apjomā un kvalitātē;
		2. neveikt nekādas darbības, kas tieši vai netieši var radīt zaudējumus Pasūtītājam vai kaitēt tā interesēm;
		3. ievērot darba drošības un citas normatīvajos aktos noteiktās prasības Pakalpojuma sniegšanas laikā;
		4. sniegt Pasūtītājam nepieciešamo informāciju norādītajā termiņā.
	2. Pasūtītājs apņemas:
		1. veikt samaksu par kvalitatīvi un laikā sniegtu Pakalpojumu Līgumā noteiktajos termiņos un kārtībā;
		2. sadarboties ar Izpildītāju Līguma darbības laikā un nodrošināt Izpildītāju ar Pasūtītāja rīcībā esošajiem Pakalpojuma izpildei nepieciešamajiem dokumentiem vai citu informāciju;
		3. informēt Izpildītāju par neparedzētiem apstākļiem, kas radušies pēc Līguma noslēgšanas no Pasūtītāja neatkarīgu apstākļu dēļ un kuru dēļ varētu tikt traucēta saistību izpilde. Tādā gadījumā, Pusēm vienojoties, Pakalpojuma izpildes termiņi tiek attiecīgi pagarināti;
		4. pieņemt Izpildītāja izpildīto Pakalpojumu ar pieņemšanas – nodošanas aktu.
	3. Pasūtītājam ir tiesības kontrolēt Līguma izpildes gaitu, veikt Pakalpojuma kvalitātes kontroles pasākumus un pieprasīt no Izpildītāja kontroles veikšanai nepieciešamo informāciju, norādot tā sniegšanas termiņu.
	4. Puses ir savstarpēji atbildīgas par otrai Pusei nodarītajiem zaudējumiem, ja tie radušies vienas Puses vai tās darbinieku, kā arī šīs Puses līguma izpildē iesaistīto trešo personu darbības vai bezdarbības, tai skaitā rupjas neuzmanības, ļaunā nolūkā izdarīto darbību vai nolaidības rezultātā.
	5. Par Pakalpojuma daļu, nodevumu vai jebkuru starpziņojumu iesniegšanas termiņu neievērošanu Izpildītājs maksā Pasūtītājam līgumsodu 0,1 % (viena desmitā daļa procenta) apmērā no Līgumcenas par katru nokavēto dienu, bet ne vairāk kā 10% (desmit procentus) no Līgumcenas, kā arī atlīdzina visus tādējādi Pasūtītājam nodarītos zaudējumus. Pasūtītājam ir tiesības ieskaita kārtībā samazināt Izpildītājam maksājamo Līgumcenu tādā apmērā, kāda ir aprēķinātā līgumsodu summa.
	6. Ja Pasūtītājs neveic samaksu par Pakalpojumu laikā, tad Pasūtītājs maksā līgumsodu 0,1% (viena desmitā daļa no procenta) apmērā no laikā nesamaksātās summas par katru nokavēto dienu, bet ne vairāk kā 10% (desmit procenti) no laikā samaksātās summas.
	7. Jebkura Līgumā noteiktā līgumsoda samaksa neatbrīvo Puses no to saistību pilnīgas izpildes.
3. **IZPILDĪTĀJA PERSONĀLS UN APAKŠUZŅĒMĒJI**
	1. Pēc Līguma noslēgšanas, bet ne vēlāk kā uzsākot Pakalpojuma izpildi, Izpildītājs iesniedz Pasūtītājam Pakalpojumu sniegšanā iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī apakšuzņēmēju apakšuzņēmējus.
	2. Līguma izpildes laikā Izpildītājs paziņo Pasūtītājam par jebkurām apakšuzņēmēju sarakstā (Līguma 5.1.apakšpunkts) norādītās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts Pakalpojumu sniegšanā.
	3. Izpildītājs nav tiesīgs bez saskaņošanas ar Pasūtītāju veikt piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus Līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem.
	4. Piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos, ja piedāvātais personāls atbilst Iepirkuma dokumentos personālam izvirzītajām prasībām un tam ir vismaz tādas paša kvalifikācija un pieredze kā personālam, kas tika vērtēts, nosakot saimnieciski visizdevīgāko piedāvājumu.
	5. Pasūtītājs nepiekrīt piedāvājumā norādītā personāla vai apakšuzņēmēju nomaiņai, ja pastāv kāds no šādiem nosacījumiem:
		1. Izpildītāja piedāvātais personāls vai apakšuzņēmējs neatbilst tām Iepirkuma dokumentos noteiktajām prasībām, kas attiecas uz Izpildītāja personālu vai apakšuzņēmēju;
		2. tiek nomainīts apakšuzņēmējs, uz kura iespējām Iepirkumā izraudzītais pretendents balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu Iepirkumā izraudzītais pretendents atsaucies, apliecinot savu atbilstību Iepirkumā noteiktajām prasībām, vai apakšuzņēmējs atbilst Publisko iepirkumu likuma 42.panta pirmajā daļā vai otrajā daļā (atbilstoši Iepirkuma nolikumā norādītajam) minētajiem pretendentu izslēgšanas nosacījumiem;
		3. piedāvātais apakšuzņēmējs, kura sniedzamo Pakalpojumu vērtība ir vismaz 10 procenti no kopējās Līguma vērtības, atbilst Publisko iepirkumu likuma [42. panta](https://likumi.lv/doc.php?id=287760#p42) pirmajā vai otrajā daļā (atbilstoši Iepirkuma nolikumā norādītajam) minētajiem pretendentu izslēgšanas gadījumiem;
		4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
	6. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem. Jaunā apakšuzņēmēja atbilstību pasūtītājs pārbauda saskaņā ar Publisko iepirkumu likuma 62.panta piekto daļu.
	7. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā piecu darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Publisko iepirkumu likuma 62.panta noteikumiem.
	8. Izpildītājs atbild par apakšuzņēmēju darbu.
4. **IZMAIŅAS LĪGUMĀ, TĀ DARBĪBAS PĀRTRAUKŠANA**
	1. Līgumu var papildināt, grozīt vai izbeigt, Pusēm savstarpēji vienojoties. Jebkuras Līguma izmaiņas vai papildinājumi tiek noformēti rakstveidā un kļūst par Līguma neatņemamām sastāvdaļām.
	2. Izpildītājs ir tiesīgs saņemt Pakalpojuma izpildes laika pagarinājumu, ja:
		1. Pasūtītājs kavē vai aptur pakalpojuma veikšanu no Izpildītāja neatkarīgu iemeslu dēļ;
		2. Pakalpojuma veikšanu kavē būtiski Līguma 1.pielikuma “Tehniskā specifikācija” grozījumi, kas nav Izpildītāja radīti.
	3. Lemjot par Līguma grozījumu veikšanu, jāievēro Publisko iepirkumu likuma 61.panta noteikumi.
	4. Pasūtītājam ir tiesības vienpusēji atkāpties no Līguma un neapmaksāt Līguma 2.1. punktā noteikto Līgumcenu, par to rakstveidā brīdinot Izpildītāju 5 (piecas) darba dienas iepriekš, ja Pasūtītājs, konstatē, ka Izpildītājs veic Pakalpojumu neatbilstoši Līguma 1.pielikumam, Līguma nosacījumiem vai normatīvajiem aktiem.
5. **AUTORTIESĪBAS**
	1. Pakalpojuma izpildes rezultātā izstrādātie materiāli ir Pasūtītāja īpašums.
	2. Pasūtītājam ir tiesības mainīt, pārstrādāt, dalīt daļās un publicēt Izpildītāja iesniegtos materiālus bez Izpildītāja atļaujas.
6. **STRĪDU RISINĀŠANAS KĀRTĪBA**

Jebkuras nesaskaņas, domstarpības vai strīdi tiks risināti savstarpēju sarunu ceļā, kas tiks attiecīgi protokolētas. Gadījumā, ja Puses 10 (desmit) dienu laikā nespēs vienoties, strīds risināms Latvijas Republikas tiesā.

1. **NEPĀRVARAMA VARA**
	1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas un kara darbība, streiki, iekšējie nemieri, blokādes, varas un pārvaldes institūciju rīcība, normatīvu aktu, kas būtiski ierobežo un aizskar Pušu tiesības un ietekmē uzņemtās saistības, pieņemšana un stāšanās spēkā.
	2. Pusei, kas atsaucas uz nepārvaramas varas vai ārkārtēja rakstura apstākļu darbību, nekavējoties, bet ne vēlāk kā 3 (trīs) darba dienu laikā par šādiem apstākļiem rakstveidā jāziņo otrai Pusei. Ziņojumā jānorāda, kādā termiņā pēc viņa uzskata ir iespējama un paredzama viņa Līgumā paredzēto saistību izpilde, un, pēc pieprasījuma, šādam ziņojumam ir jāpievieno izziņa, kuru izsniegusi kompetenta institūcija un kura satur ārkārtējo apstākļu darbības apstiprinājumu un to raksturojumu. Nesavlaicīga paziņojuma gadījumā Puse netiek atbrīvota no Līguma saistību izpildes.
	3. Nepārvaramas varas vai ārkārtēja rakstura apstākļu iestāšanās gadījumā Līguma darbības termiņš tiek pārcelts atbilstoši šādu apstākļu darbības laikam vai arī Puses vienojas par Līguma izbeigšanu.
2. **CITI NOTEIKUMI**
	1. Līgums ir saistošs Pasūtītājam un Izpildītājam, kā arī visām trešajām personām, kas likumīgi pārņem viņu tiesības un pienākumus.
	2. Līgums stājas spēkā no tā parakstīšanas dienas un ir spēkā līdz Pušu saistību pilnīgai izpildei.
	3. Līgumā izveidotais noteikumu sadalījums pa sadaļām ar tām piešķirtajiem nosaukumiem ir izmantojams tikai un vienīgi atsaucēm un nekādā gadījumā nevar tikt izmantots vai ietekmēt Līguma noteikumu tulkošanu.
	4. Izpildītājs ir informēts, ka Pasūtītājs ir ieviesis un darbojas saskaņā ar Kvalitātes pārvaldības sistēmas ISO standarta 9001 un Vides pārvaldības sistēmas ISO standarta 14001 nosacījumiem, nodrošinot kvalitatīvus pakalpojumus, sekmējot dabas resursu ilgtspējīgu izmantošanu, veicinot videi draudzīgu un modernu tehnoloģiju izmantošanu.
	5. Pasūtītājs par pilnvaroto pārstāvi Līguma izpildes laikā nozīmē Jelgavas pašvaldības iestādes “Pilsētsaimniecība” Hidrotehnisko būvju inženieri Ilvu Meieri, tālrunis 63084482, e-pasts: Ilva.Meiere@pilsetsaimnieciba.jelgava.lv.
	6. Izpildītājs par pilnvaroto pārstāvi Līguma izpildes laikā nozīmē ekspertīzes vadītāju Jurijs Kondratenko, mobilais tālrunis 28349594, e-pasts: jurijs@grupa93.lv.
	7. Pušu pilnvarotie pārstāvji ir atbildīgi par Līguma izpildes uzraudzīšanu, tai skaitā, par Pakalpojuma pieņemšanas – nodošanas akta noformēšanu, iesniegšanu un parakstīšanu atbilstoši Līguma prasībām, savlaicīgu rēķinu iesniegšanu un pieņemšanu, apstiprināšanu un nodošanu apmaksai, defekta akta parakstīšanu.
	8. Pilnvaroto pārstāvju vai rekvizītu maiņas gadījumā Puses apņemas rakstiski par to paziņot otrai Pusei 5 (piecu) dienu laikā no izmaiņu iestāšanās brīža.
	9. Līgums sastādīts 2 (divos) eksemplāros, katrs uz 5 (piecām) lapām, ar vienādu juridisko spēku, no kuriem viens glabājas pie Pasūtītāja, bet otrs pie Izpildītāja.

Pielikumā: 1. Tehniskā specifikācija uz 5 (piecām) lapām;

 2. Izpildītāja piedāvājuma kopija uz 29 (divdesmit deviņām) lapām.

1. **PUŠU REKVIZĪTI UN PARAKSTI**

|  |  |  |
| --- | --- | --- |
|  | **PASŪTĪTĀJS** | **IZPILDĪTĀJS** |
|  | Jelgavas pilsētas dome  | SIA “Grupa93” |
| Adrese | Lielā iela 11, Jelgava  | K. Barona iela 3-4, Rīga |
| Reģistrācijas Nr.  | 90000042516 | 50103129191 |
| Banka:  | Valsts kase | A/S “Swedbank” |
| Kods:  | TRELLV22 | HABALV22 |
| Konts:  | LV50TREL9802006038000 | LV23HABA0551017242614 |
| Paraksts:  | \_\_\_\_\_\_\_\_\_\_\_\_\_\_\_1. Meija
 | \_\_\_\_\_\_\_\_\_\_\_\_\_N. Balgalis |

1.pielikums

**Tehniskā specifikācija**

|  |  |  |
| --- | --- | --- |
| **1.**  | **Pakalpojuma apraksts un mērķis** | Jelgavas pilsētas dome ievieš Centrālā Baltijas jūras reģiona pārrobežu sadarbības programmas 2014.-2020.gadam projektu “Integrēta lietus ūdens pārvaldība (iWater)”, Nr. CB 187 (turpmāk – iWater projekts).iWater projekta mērķi – pilnveidojot pilsētvides plānošanas procesus, attīstīt integrētu lietusūdens pārvaldību Centrālās Baltijas jūras reģiona pilsētās, veidot kvalitatīvu un drošu pilsētvidi un veicināt pilsētu ilgtspēju.Izstrādājamā dokumenta mērķis ir labāka lietus ūdens apsaimniekošana Jelgavas pilsētā. Tā kā Jelgavas pilsēta ir salīdzinoši liela un to iespējams sadalīt vairākos lietus ūdens sateces baseinos, tad ir izvēlēta Jelgavas pilsētas lietus ūdens sistēmas apsaimniekošanas plāna **pilotteritorija** - **Garozas ielas teritorija**. (skatīt nolikuma 4. pielikumu). Izstrādājamā dokumentā ietverami šādi rīcības virzieni:* mazināt un novērst lietus laikā radīto plūdu ietekmi;
* nepieļaut gruntsūdens līmeņa paaugstināšanos;
* reģionāla un vietēja mēroga teritoriju nosusināšana;
* mazināt lietusūdens piesārņojumu;
* izmantot lietusūdeni kā pilsētvides resursu;
* veicināt lietus ūdens izmantošanu un apsaimniekošanu īpašumu teritoriju robežās.

Jelgavas pilsētas lietus ūdens kanalizācijas centralizēto sistēmu apsaimnieko Jelgavas pilsētas pašvaldības iestāde “Pilsētsaimniecība”, tai skaitā arī norādītajā pilotteritorijā.Lietus ūdens kanalizācijas sistēma ir vaļējo un segto tīklu un elementu kopums (turpmāk - LKT), kas nodrošina lietus ūdeņu uztveršanu un novadīšanu. Izvēlētā pilotteritorija ietver gan segtos, gan vaļējos lietus ūdens tīklus. Teritorijā ir gan privātmāju apbūve, gan daudzstāvu apbūve, kā arī rūpnieciskās teritorijas un tās kopējā platība ir 380 ha. Lietus ūdens apsaimniekošanas plāns nodrošinās iespēju izvērtēt konkrētās teritorijas problēmu vietas, būs kā piemērs citu Jelgavas pilsētas sateces baseinu apsaimniekošanas plānu izveidei. Lai varētu kvalitatīvi īstenot šo iWater projekta aktivitāti, ir nepieciešams piesaistīt kvalificētus ārējos speciālistus. Speciālistu piesaiste ir nepieciešama, lai veiktu Jelgavas pilsētas Garozas ielas teritorijas:1. esošās LKT sistēmas izpēti, apkopojot tās raksturojošos elementus kartē.
2. aprakstošās daļas izstrādi norādītajai teritorijai, kas ietvertu:
* izpētes informāciju par LKT sistēmas vispārējo tehnisko stāvokli;
* izvērtējumu par esošo tīklu īpašum-piederības sadalījumu un to ietekmi uz kopējo LKT sistēmu;
* ieteikumu izstrādi integrētas lietus ūdens apsaimniekošanas ieviešanai un lietus ūdens apsaimniekošanas ilgtermiņa attīstībai, ietverot zaļās infrastruktūras risinājumu pielietojumus, t.sk. ieteikumu izstrādi saistošo noteikumu prasībām.
 |
| **2.** | **Pasūtītājs** | Jelgavas pilsētas domeReģ. Nr.90000042516 |
| **3.** | **Izpētes objekts** | Jelgava pilsētas Garozas ielas teritorija |
| **4.** | **Izejmateriāli lietus ūdens apsaimniekošanas plāna izstrādei** | Pasūtītāja izsniegta topogrāfiskā informācija, izmantojama no Jelgavas pilsētas digitālās ADTI datubāzes (iepirkuma rezultātā būs pieejama dwg vai dgn formātos), iepirkuma laikā ir apskatāma uz vietas (JPPI ”Pilsētsaimniecība” telpās, iepriekš saskaņojot laiku). Garozas ielas teritorijā tā pieejama apmēram 90% apjomā no pašvaldības īpašumiem. Vietās, kurās iztrūkst ADTI (lielākie posmi ir Rubeņu un Jaunais ceļš), izpildītājs var izmantot citus apvidus situācijas plānus, piemēram, ortofoto u.c. |
| **Hidrometeoroloģiskā izpēte.** Balstoties uz Pasūtītāja izsniegtajiem nokrišņu datiem. |
| **Pasūtītāja izsniegti** 2013. gada pilsētas LIDAR dati |
| **Izpildītājs veic vizuālo apsekošanu** dabā, tādā apjomā, lai pārliecinātos un uzņemtos atbildību par sniegtās informācijas un pieņemto risinājumu pamatotību (piemēram, lietus laikā, lai identificētu problēmvietas). Nepieciešamības gadījumā apsekošanā var piedalīties Pasūtītāja pārstāvis, iepriekš saskaņojot laikus. Vizuālo apsekošanu dokumentēt ar aktu, kas satur foto fiksāciju un to aprakstu. |
| **Pasūtītājs izsniedz:**1. Latvijas Lauksaimniecības universitātes pētījumu “Pētījumi par lietus kanalizācijas tīkla stāvokli un ieteikumi nosusināšanas sistēmas rekonstrukcijai Jelgavā” 1991. gads. (Dokuments ietver īsu lietus ūdens sistēmu aprakstu un grafisko materiālu ar nosusināšanas sistēmu shēmām visai Jelgavas teritorijai).
2. SIA „Firma L4” izstrādātu tehniski ekonomisko pamatojumu “Ilgtspējīgas lietus ūdens kanalizācijas un attīrīšanas iekārtu sistēmas izveidei Lielupes upes baseina pilsētās – Jelgava” (2007. gads). (Dokuments ietver ekonomisko investīciju analīzi un vairāku apsaimniekošanas alternatīvu izvērtējumu). SIA “3C” un SIA ”Aqua-Brambis” izstrādātu pētījumu “Ekonomikas un ekoloģijas faktori ilgtspējīgai lietusūdeņu apsaimniekošanai apdzīvotās vietās”.
3. SIA “3C” izstrādātu projektu “Situācijas izpēte un lietus ūdens apsaimniekošanas modeļa izstrāde Jelgavā Miezītes ceļa rajonā” (2006. gads).
4. SIA “Grupa 93” izstrādātu Eiropas Reģionālās attīstības fonda Latvijas un Lietuvas pārrobežu sadarbības projektu „Ilgtspējīga lietus ūdens kanalizācijas apsaimniekošana Lielupes baseina vides kvalitātes uzlabošanai “Vadlīnijas ilgtspējīgai lietus kanalizācijas pārvaldībai” (2014. gads).
5. Pētījumi par lietus kanalizācijas tīkla stāvokli un ieteikumi nosusināšanas sistēmas rekonstrukcijai Jelgavā (1991. gads).
 |
| **5.** | **Pakalpojums sniedzams, ievērojot normatīvo aktu prasības** | Jelgavas pilsētas attīstības programma 2014.-2020. gadam. Jelgavas pilsētas saistošie noteikumi Nr.12-15 “Jelgavas pilsētas administratīvās teritorijas labiekārtošana un inženierbūvju uzturēšana”.Jelgavas pilsētas saistošie noteikumi Nr.09-11 ”Jelgavas pilsētas saistošie noteikumi teritorijas izmantošanas un apbūves noteikumi”.Un citi ar lietus ūdens apsaimniekošanas nozari saistītie Latvijas Republikas normatīvie akti. |
| **6.** | **Darba uzdevumi** | **Darba uzdevums Nr.1**Veikt Jelgavas pilsētas Garozas ielas teritorijas esošās LKT sistēmas izpēti un apkopojumu kartē, kur redzami svarīgākie segto un vaļējo tīklu elementi un novietojums.LKT kartē jāietver informācija ar sekojošu detalizāciju:1. esoša sateces baseina robežas un numerācija, kas atrodama Pasūtītāja izsniegtajos dokumentos;
2. esošo LKT elementu novietojums (segto un vaļējo tīklu trasējums, sūkņu stacijas un notekūdeņu attīrīšanas iekārtas), izmantojot Jelgavas pilsētas digitālās ADTI datubāzes informāciju, un kur tā nav, to apkopo atbilstoši šīs tehniskās specifikācijas izejmateriālu aprakstam;
3. lietus ūdens plūsmas virzieni;
4. u.c. nepieciešamie LKT raksturojoši lielumi un elementi.

Karte izstrādājama, apkopojot jau esošo informāciju, veicot vizuālo apsekošanu un Pasūtītāja izsniegtos izejmateriālus.LKT kartei ir jābūt instrumentam, ar kura palīdzību tiek nodrošināta LKT sistēmas novērtēšana. Tā ietvertu lietus ūdens noteces procesu analīzi par lietus ūdens noteces sistēmu šajā teritorijā kopumā, kā arī tā būtu izmantojama, plānojot teritorijas attīstību ilgtermiņā.**Darba uzdevums Nr.2**Aprakstošai daļai par Garozas ielas teritoriju jāietver konceptuālus LKT risinājumus un to izvirzīšanas priekšnoteikumus, kas kalpos par pamatu priekšlikumu izstrādei optimālu, integrētu, visaptverošu pilna cikla LKT apsaimniekošanas plānu. Risinājumiem jeb ieteikumiem ir jābūt atbilstoši Jelgavas pilsētas teritorijas plānojumam un infrastruktūrai, jānodrošina ekonomiski izdevīgākos ekspluatācijas un uzturēšanas procesus, kas balstīti uz ekosistēmu pieeju, proti, nodrošinot to, ka ūdensobjekti ar tiem piegulošajām dabas teritorijām pilda ne tikai tehniskas lietusūdens savākšanas, uzkrāšanas un novadīšanas funkcijas, bet arī nodrošina labāku mikroklimatu, bioloģisko daudzveidību, kā arī pareizi uzturēti un kopti sniegtu estētisku baudījumu un rekreācijas teritorijas funkcijas. Šāda pieeja paredz to, ka lietusūdens pārvaldības prioritāte ir zaļās infrastruktūras risinājumu pielietojums, piemēram, atvērtas lietus ūdens savākšanas un novadīšanas sistēmas, veģetācijas risinājumi, ūdens caurlaidīgas virsmas.Aprakstošajā daļā iekļaujamo sadaļu raksturojums:1. LKT sistēmas funkcionālais novērtējumus, aprakstot svarīgākos sistēmas elementus, to uzturēšanas un uzlabošanas risinājumus. Tas ietvertu lietus ūdens noteces procesu analīzi par lietus ūdens noteces sistēmu, attīstību ilgtermiņā (palīdzētu izvērtēt projektējamos un atjaunojamos posmus, iespējamo risinājumu ūdens novadīšanai).
2. Esošo apsaimniekošanas normatīvo aktu novērtējums un lietus ūdens novadīšanas sistēmas īpašnieku atbildības robežu sadalījums, kā arī sniegt izvērtējumu, kā tas ietekmē kopējās sistēmas funkcionēšanas spējas un sniegt ieteikumus ilgtermiņa attīstībai. Novērtējumam un ieteikumiem ir jāveicina LKT sistēmas ilgtermiņa attīstība un jānodrošina integrēta LKT apsaimniekošana, t.i., balstītu uz koordinētu savstarpējo sadarbību un izsvērtu funkciju sadali starp iesaistītajām/ieinteresētajām pusēm - zemes īpašniekiem, nekustamā īpašuma projektu attīstītājiem un apsaimniekotājiem. Ieteikumi LKT apsaimniekošanas robežu noteikšanas metodikas ieviešanai pēc piederības robežām (JPPI “Pilsētsaimniecība”, SIA “Jelgavas Ūdens”, jaukta statusa īpašnieku, privātīpašnieku, citi pašvaldības institūciju tīkli) vai LKT sistēmas dalījuma robežām.
3. Ieteikumi detālplānojuma izstrādei - kur būtu pielietojami zaļās infrastruktūras risinājumi un kur pēc iespējas jāsaglabā esošās zaļās teritorijas.
4. Ieteikumi lietus ūdens apsaimniekošanas risinājumiem īpašumu teritorijas robežās, gan rūpnieciskajā zonā, gan privātmāju zonās, lai samazinātu centralizētās sistēmas noslodzi.
5. Ieteikumi jaunprojektējamiem LKT sistēmas elementiem (segto vai vaļējo maģistrālo tīklu posmu parametri un vēlamais novietojums, prognozējamo sūknētavu, attīrīšanas iekārtu parametri un novietojums).
6. Ieteikumi pārbūvējamiem LKT sistēmas elementiem (galvenokārt segtajiem tīkliem, sūknētavām, attīrīšanas iekārtām).
7. Ieteikumi Jelgavas pilsētas pašvaldības normatīvo aktu regulējuma pilnveidošanai vai ieteikumi jauna normatīvā akta izstrādei LKT apsaimniekošanas jomā.
8. Izvērtējums par LKT sistēmas sūknētavu un attīrīšanas iekārtu parametriem ilgtermiņa attīstībā.
9. Izvērtējums par esošo (stāvlaukumu, degvielas uzpildes staciju) attīrīšanas iekārtu nepieciešamību, to attīrīšanas pakāpi un ietekmi uz LKT sistēmu.
 |
| **7.** | **Pakalpojuma izpilde, iesniedzamo dokumentu eksemplāru skaits un termiņi** | Līguma ietvaros jāizstrādā un jāiesniedz dokumentācija sekojošos termiņos:1. 2 (divu) mēneša laikā no līguma noslēgšanas - kartes vizuālais izskats, atribūti (LKT elementu novietojums un raksturojošie lielumi, plūsmas virzieni) un cita informācija, kas rakstiski jāsaskaņo ar Pasūtītāju (var iesniegt datu nesējā dwg un dgn failu formātā).
2. 3 (trīs) mēnešu laikā no līguma noslēgšanas - starpziņojums –vizuālās apsekošanas akts (var iesniegt datu nesējā pdf faila formātā).
3. 5 (piecu) mēnešu laikā no līguma noslēgšanas - prezentācija Pasūtītājam par izstrādāto lietus ūdens apsaimniekošanas plāna dokumentāciju.
4. 6 (sešu) mēnešu laikā no līguma noslēgšanas - lietus ūdens apsaimniekošanas plāna aprakstošā daļa un Garozas ielas teritorijas LKT karte (gala versija).

Pēc Pasūtītāja pieprasījuma jāsniedz informācija par uzdevuma izpildes gaitu.Izpildītājs iesniedz Pasūtītājam:CD formātā 2 (divos) eksemplāros: rasējumi (kartogrāfiskais materiāls) – dwg, dgn un pdf faili, rakstiskās daļas un tabulas MS Office failos. Failiem jābūt sakārtotiem datu nesējā tādā secībā, kā dokumentācija iesniegta papīra formātā.Papīra formātā 3 (trīs) eksemplāros: lietus ūdens apsaimniekošanas plāna aprakstošā daļa un Garozas ielas teritorijas LKT karte (A0 formātā). |

**Pasūtītājs Izpildītājs**

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_**

 I.Meija N.Balgalis